Jeg købte en bærbar computer i Elgiganten for under et år siden, og bemærkede der var et lille punkt i højre side af skærmen hvor den når den var lukket sammen lavede et lille næsten ubetydeligt inprint på skærmen, som man kun bemærkede når den var slukket. Dette gjorde jeg tre dage senere en medarbejder i butikkens computer afdeling opmærksom på, da jeg var inde i butikken for at købe noget andet, og viste et billede af det på min mobil til den ansatte. Han forklarede at det slet ikke gjorde noget, og at det var meget normalt for bærbare. Jeg henledte mig til hans ekspertise og gjorde ikke mere ud af det, da jeg allerede der havde fået sat computeren op som jeg ønskede den.

Nogle måneder senere når jeg sad og brugte den, kom der et højt pop indefra den og skærmen revnede fra det punkt jeg havde fået at vide ikke betød noget som helst af en medarbejder i computer afdelingen.

Jeg talte med en support medarbejder og forklarede sagen som det var, og han sagde at det var normalt nok at det kunne ske, at det ikke blev betegnet som en selvforskyldt skade, at sådan som jeg brugte den faldt under kategorien "normalt brug" og at jeg bare skulle aflevere den til reparation, hvilket jeg så gjorde søndag d.31 August. 
Medarbejderen som modtog den var umådeligt sjusket med hvordan han skrev symptomerne af sagen, sikkert fordi det var lige inden lukketid og han bare ville hjem, og da jeg bemærkede det sjusk ringede jeg ind tirsdag d.2 August og bad om at få teksten opdateret til at bedre reflektere det som der havde ført til situationen.

Onsdag d.3 August modtager jeg så en SMS der forklarer mig, at jeg skal betale 1907,50kr for at få repareret den??? Jeg kontakter øjeblikkeligt kundeservice og forklarer venligt og roligt sagen til endnu en medarbejder som lover at hun vil undersøge sagen og ringe tilbage senere, hvilket hun så gør og bekræfter at regningen skal stå ved. Jeg er da slet ikke interesseret i at betale næsten to tusinde kroner for at få et nyt LCD-skærm på, når problemet stadig vil være at når den bliver foldet sammen, så rammer den nede på tastaturet (det er tydeligt at se på bærbaren at den er skabt forkert, og ikke kan foldes sammen normalt uden at den støder på) bare for at få det samme problem igen om et halvt års tid.

Efterfølgende brugte jeg lidt tid på at sætte mig ind i reklamationsret, og det konstaterer tydeligt at fejl der var på udstyret fra køb omfatter reklamationsretten. 

El-giganten, jeg ved at i læser disse og jeg beder bare om at gøre det rette. Jeg har igennem årene brugt mange, mange tusinde hos jer men føler mig groft svigtet i dette tilfælde. Jeg synes den her situation er blevet voldsomt forkert håndteret og ønsker blot at dette kan ordnes på en måde. Jeg er generelt glad forbruger hos jer, og ønsker såmænd ikke at skulle lede efter andre sted at købe fremtidige varer, men hvis der ikke kommer en anden afslutning på denne sag føler jeg ikke nok tillid til at fortsætte som kunde hos jer. Jeg håber på at i kontakter mig på det nummer som i har på mig, så denne sag kan få en bedre afslutning.

[REDIGERING: De kontaktede mig fra Nørrebro afdelingen, og fik bekræftet at tingene var nøjagtigt som var sagt. Jeg fik en kreditnota på værdien af bærbaren, og brugte den sammen med 4000 mere til at købe en bærbar som jeg stadig i dag, to år senere, er rimelig glad for. Det eneste påklageligt i den sammenhæng var sælgerens iver for at sælge mig den dyreste bærbar, som var en Lenovo med mange gode stykker hardware i, men to elendige grafikkort som bottleneck. Jeg spurgte specifikt ind til batteri-levetid på den og om det ikke ville trække for meget at de skulle køre SLI, når jeg skal bruge den i længere perioder uden adgang til strøm. Det blev jeg forsikret om ikke var noget problem, hvilket det så viste sig senere at være. Men nok om det, den virker, og jeg har forlængerledninger med i computertasken overalt. Behandlingen af sagen blev i hvert fald håndteret efter jeg skrev herinde, og det takker jeg for og ændrer stjernerne til at reflektere]